**Bündnis Sahra Wagenknecht – Vernunft und Gerechtigkeit** (**BSW**) (suom. *Sahra Wagenknecht -liittouma*) on tammikuussa 2024 perustettu saksalainen vasemmistopuolue. Vasemmisto-puolueesta (*Die Linke*) irtaantunut puolue on nimetty perustajansa ja puheenjohtajansa Sahra Wagenknechtin mukaan.

BSW yhdistelee vasemmistolaista talouspolitiikkaa ja konservatiivista maahanmuuttovastaisuutta. Se arvostelee saksalaista vihreää siirtymää ja Die Linken edustamaa nykyvasemmistolaisuutta, ja haluaisi luopua Venäjän-vastaisista pakotteista ja Ukrainan aseistamisesta.

Historia
--------

Lokakuussa 2023 Vasemmisto-puolueen kansanedustaja Sahra Wagenknecht ilmoitti aikovansa luoda uuden puolueen yhdessä useiden muiden Vasemmisto-puolueesta loikanneiden kanssa. Uuden puolueen tarkoitus olisi muuttaa Saksan poliittista kenttää tarjoamalla sekä vasemmistoon että oikeistoon turhautuneille äänestäjille uusi vaikuttamiskanava ja haastaa Olaf Scholzin hallituksen politiikkaa. Edellisenä vuonna *Bild*-lehden julkaiseman ja Insa-tutkimuskeskuksen teettämän mielipidekyselyn mukaan 10 prosenttia kyselyn vastaajista äänestäisi Wagenknechtin uutta puoluetta varmasti ja 30 prosenttia voisi kuvitella äänestävänsä sitä. Puolueen on arvoitu vetoavan etenkin laitaoikeistolaisen Vaihtoehto Saksalle -puolueen kannattajiin. Wagenknecht on irtisanoutunut yhteistyön mahdollisuudesta sen kanssa.

Wagenknecht säilytti paikkansa Saksan liittovaltiopäivillä jätettyään Vasemmisto-puolueen. BSW perustettiin virallisesti 8. tammikuuta 2024. Puolueen ytimen muodostavat aluksi noin 40 Wagenknechtin mukana Vasemmisto-puolueesta loikannutta. Wagenknecht aloittaa puolueen puheenjohtajana, ja varapuheenjohtajana toimii Amira Mohamed Ali.

BSW aikoo osallistua vuoden 2024 europarlamenttivaaleihin ja Saksan osavaltiovaaleihin. Puolue ei ole vielä kertonut, mihin europarlamenttiryhmään se aikoo europarlamentissa liittyä. BSW:n on tarkoitus vaihtaa nimensä ennen Saksan kansallisia vaaleja syksyllä 2025.

Ideologia ja tavoitteet
-----------------------

BSW:n on tarkoitus keskittyä sosiaaliseen oikeudenmukaisuuteen harjoittamalla vasemmistolaisesti suuntautunutta talouspolitiikkaa, työpaikkojen turvaamista, palkankorotuksia, korkeita sosiaalietuuksia ja verouudistuksia. Samalla se haluaa rajoittaa maahanmuuttoa, koska Saksan turvapaikkajärjestelmä on epäonnistunut. Puolue on luvannut julkaista alkuvuonna 2024 yksityiskohtaisen kuvauksen poliittisista tavoitteistaan.

Wagenknecht sanoo, että BSW välttää kutsumasta itseään vasemmistolaiseksi. Hänen mukaansa nykyisin vasemmistolaisuuteen yhdistetään tyhjät sukupuoli-identiteetti- ja elämäntyylikysymykset. Wagenknecht on syyttänyt vasemmistoa, ja etenkin vihreitä, elitismistä ja tavallisen kansan hylkäämisestä. Hänen mukaansa vasemmisto keskittyy liiaksi identiteettipoliittisiin "woke-kysymyksiin", kuten sukupuolineutraalin kielen edistämiseen.

BSW pyrkii omien sanojensa mukaan muuttamaan Saksan puoluejärjestelmän. Wagenknecht on arvostellut SPD:n, vihreiden ja FDP:n hallitusta kansakunnan kahtiajaosta.

Wagenknecht on arvostellut vihreää siirtymää. Hän on myös haastanut vasemmistopuolueet taloudellisissa kysymyksissä, väittäen etteivät ne huomioi riittävästi saksalaisten yritysten asioita.

BSW vastustaa Venäjän-vastaisia pakotteita, Ukrainan aseistamista puolustussodassa Venäjää vastaan, asekauppaa Saudi-Arabian kanssa, sekä sotilasliitto Natoa.

Reaktiot
--------

BSW:n odotetaan saavan ääniä Vasemmiston lisäksi myös sosiaalidemokraattien, kristillisdemokraattien ja Vaihtoehto Saksalle -puolueen kannattajilta. Die Linken puheenjohtaja Martin Schirdewan on arvellut, että Wagenknechtin puolue siirtyy niin oikealle, että se kilpailee äänestäjistä pikemmin äärioikeistolaisen Vaihtoehto Saksalle -puolueen kuin Linken kanssa.

Kannatus
--------

BSW:lle on julkaistu perustamisensa jälkeen tammikuussa 2024 kannatuslukemia, jotka vaihtelevat 3 prosentista 14 prosenttiin. Tammikuussa 2024 europarlamenttivaaleissa 2024 puolueen kannatusmittaus on seitsemän prosenttia ja Baijerissa kolme prosenttia.

Lähteet
-------

1. 1 2 3 4 5 6 7 8 9  Germany: Sahra Wagenknecht launches new political party *DW*.  8.1.2024. Viitattu 14.1.2024.
2. 1 2 3  Karismo, Anna: Saksan poliittinen soppa sakenee – äärioikeisto saa uuden haastajan äärivasemmalta *Yle Uutiset*.  23.10.2023. Viitattu 23.10.2023.
3. 1 2 3  Turtiainen, Suvi: Saksaan on syntymässä Putinia myötäilevä puolue – suosittu vasemmistopopulisti vetoaa myös äärioikeistoon *Helsingin Sanomat*.  23.10.2023. Viitattu 23.10.2023.
4. 1 2 3  Wilhelmus, Leonard: Vasemmistolainen Sahra Wagenknecht vastustaa niin Venäjä-pakotteita kuin "woke-ajattelua" – ja on Saksan toiseksi suosituin poliitikko *Yle Uutiset*.  7.11.2022. Viitattu 23.10.2023.
5. ↑  Hentilä, Jorma: Saksan vasemmistopuolue hajosi – Ex-puheenjohtaja toteutti vihdoin uhkauksensa *KU*.  23.10.2023. Viitattu 25.10.2023.
6. ↑  BUNDESTAGSWAHL, Sonntagsfrage INSA/BILD am Sonntag  13.1.2024. Deutschland Wählt, Twitter. Viitattu 25.1.2024.  / BUNDESTAGSWAHL, Sonntagsfrage INSA/BILD am Sonntag  20.1.2024. Deutschland Wählt, Twitter. Viitattu 25.1.2024.  / BUNDESTAGSWAHL, Sonntagsfrage Forsa/RTL/n-tv  23.1.2024. Deutschland Wählt, Twitter. Viitattu 25.1.2024.
7. ↑
8. ↑